Shavkat Mirziyoyev: «200 ming gektar paxta va g‘alla maydonlari qisqartirilib, aholiga uzoq muddatli ijaraga beriladi»

“Buning uchun, quyidagi masalalarga alohida e'tibor qaratiladi.
Qishloq xo‘jaligida davlat aralashuviga to‘liq barham berib, mahsulot ishlab chiqarishni sanoat bosqichiga olib chiqish lozim. Bunda, tumanlar aniq mahsulotlar yetishtirishga ixtisoslashtirilib, davlat tomonidan dehqonlarni qo‘llab-quvvatlash uchun subsidiyalar ajratiladi.
Agrar tarmoqdagi klaster korxonalari va fermer xo‘jaliklari faoliyatini barqaror, qulay shart va muddatlarda moliyalashtirish va sug‘urtalashning mutlaqo yangi mexanizmlari amalga oshiriladi.
Shu bilan birga, davlat idoralari tomonidan narx belgilash hamda qishloq xo‘jaligi mahsulotlarini majburiy sotib olish tizimi ham to‘liq bekor qilinib, erkin bozor munosabatlari joriy qilinadi.
Bundan tashqari, qishloq xo‘jaligi yerlaridan unumli va samarali foydalanish maqsadida, 200 ming gektar paxta va g‘alla maydonlari qisqartirilib, aholiga ochiq tanlov asosida, 10 sotixdan 1 gektargacha uzoq muddatli ijaraga beriladi.
Eksportbop mahsulotlar yetishtirish hamda meva-sabzavotchilikni rivojlantirish maqsadida, yangi o‘zlashtiriladigan 400 ming gektar yer maydonlari klaster korxonalariga ochiq tanlov asosida ajratiladi.
Kelgusi besh yilda intensiv bog‘lar 3 barobar (150 ming gektar) va issiqxonalar 2 barobar (11 ming gektar) ko‘paytiriladi. Bu orqali mamlakatimiz eksport salohiyatini yana 1 milliard dollarga oshirish imkoniyati yaratiladi. Tuproq unumdorligini oshirish va muhofaza qilish bo‘yicha alohida qonun ishlab chiqiladi”, dedi davlat rahbari.